b'\n_START_ARTICLE_\nMilan Anton\xc4\x8di\xc4\x87\n_START_SECTION_\n\xc5\xbdivljenjepis\n_START_PARAGRAPH_\nRodil se je v revni delavski dru\xc5\xbeini. V Gospi\xc4\x8du je kon\xc4\x8dal osnovno \xc5\xa1olo in 4 razrede gimnazije. Ker ni mogel nadaljevati \xc5\xa1olanja na gimnaziji, se je vpisal v Pod\xc4\x8dastni\xc5\xa1ko \xc5\xa1olo kraljeve vojske._NEWLINE_Po \xc5\xa1olanju je postal vodja administracije artilerijske baterije v Skopju. Tu se je prvi\xc4\x8d sre\xc4\x8dal z revolucionarno mladino in delavskim gibanjem. Pod njihovim vplivom je leta 1939 zavrnil ukaz, da s svojo baterijo strelja v demonstrante proti italijanski okupaciji Albanije. Posledi\xc4\x8dno je bil aretiran in obsojen na zaporno kazen. Po vrnitvi iz zapora je bil preme\xc5\xa1\xc4\x8den v Kraljevo; tu se je povezal z delavci iz Tovarne vagonov in se pridru\xc5\xbeil njihovemu \xc5\xa1portnemu dru\xc5\xa1tvu \xc5\xbdelezni\xc4\x8dar._NEWLINE_Po jugoslovanski kapitulaciji v aprilski vojni je bil dvakrat zaprt s strani Nemcev, a mu je vsaki\xc4\x8d uspelo pobegniti nazaj v Kraljevo. S pri\xc4\x8detkom NOVJ je bil na ukaz KPJ poslan na planino Go\xc4\x8d. Decembra 1941 je postal pripadnik novoustanovljene 1. proletarske udarne brigade. Sprva je bil komandir Te\xc5\xbeke \xc4\x8dete, nato pa namestnik poveljnika 4. (kragujev\xc5\xa1kega) in poveljnik 6. (beograjskega) bataljona._NEWLINE_Leta 1944 je postal poveljnik 1. brigade 6. proletarske divizije \xc2\xbbNikola Tesla\xc2\xab. Po bitki za Beograd je postal poveljnik artilerije v diviziji in nato poveljnik Artilerijske brigade 6. proletarske divizije._NEWLINE_Po vojni je kon\xc4\x8dal \xc5\xa1olanje na sovjetski Voja\xc5\xa1ki akademiji Voro\xc5\xa1ilov in na Vi\xc5\xa1ji voja\xc5\xa1ki akademiji JLA. Pozneje je zasedal visoke polo\xc5\xbeaje v Jugoslovanski ljudski armadi in v Zveznem sekretariatu za ljudsko obrambo._NEWLINE_Umrl je leta 1997 in bil pokopan v Aleji narodnih herojev na beograjskem Novem pokopali\xc5\xa1\xc4\x8du.'